Boer, gesin se huis ná roof afgebrand | Maroela Media
Die gesin se afgebrande huis in Kriel in Mpumalanga (Foto: Verskaf)
'n Gesin van Kriel in Mpumalanga het alles verloor nadat hulle huis Maandag kort ná 'n inbraak aan die brand gesteek en heeltemal verwoes is.
Larry Cronjé, 'n graan- en beesboer van die omgewing, het Woensdag aan Maroela Media vertel hy en sy vrou, Jana, en hul vier jong kinders was met vakansie anderkant Pongola in KwaZulu-Natal toe hulle Maandag omstreeks 21:00 'n oproep ontvang het dat hulle huis aan die brand is.
Cronjé sê 'n onbekende getal verdagtes, wat volgens die polisie op soek was na kontant, het gedwonge toegang tot die gesin se huis verkry.
"Ons weet dat die verdagtes in die huis op soek was na geld omdat waardevolle items soos televisies en skootrekenaars saam met die huis afgebrand het. Daar was egter geen kontant in die huis nie, behalwe vir 'n paar Kanadese note wat hulle tydens die voorval gesteel het," sê hy.
Volgens hom het die verdagtes ook daarin geslaag om die instap-kluis oop te breek. "Hulle kon nie daarin slaag om die kluis se deur oop te kry nie en het toe 'n muur uitgebreek om by die kluis uit te kom. Hulle het net een geweer gevat en die ander gelos, waarskynlik omdat ek die slotte van die gewere vroeër uitgehaal het."
Cronjé sê die polisie vermoed die verdagtes het die huis aan die brand gesteek omdat hulle nie die kameraboks in die huis kon kry nie en waarskynlik bang was om later vasgetrek te word. "Dit is maar ons enigste vermoede in dié stadium. Dit is natuurlik nou in die brand verwoes en dis waarskynlik wat hulle wou gehad het."
Hy sê forensiese deskundiges is tans op die toneel besig met hul ondersoek om onder meer te bepaal waar die brand in die huis begin het.
Die Cronjé-egpaar en hul vier jong kinders emigreer binnekort na Kanada. Volgens hom is dit 'n besluit wat al 'n geruime tyd terug geneem is, maar dat voorvalle soos dié hom dankbaar maak dat hulle na die buiteland trek. "Dis jammer om te sê, maar dit motiveer ons nogal om te trek; dit laat jou dink jy het die regte besluit gemaak. Nou hoef ons ook nie meer te kies wat saam met ons na Kanada gaan trek nie, ons gaan net gaan."
Sers. Gerald Sedibe, provinsiale polisiewoordvoerder, het die voorval aan Maroela Media bevestig. Hy sê 'n saak van huisroof en brandstigting is geopen.
"Die polisie het in dié stadium nog geen leidrade nie. Die plaaswerkers het gesien toe die huis in vlamme gehul was en daarna die nodige persone in kennis gestel en die vuur probeer blus, maar die polisie kon nog nie ander inligting opspoor nie. 'n Ondersoek duur steeds voort," sê hy.
Enigeen met meer inligting oor die voorval word aangemoedig om die ondersoekbeampte by 071 731 7034 te skakel.
Wat sal van ons land word as al die boere op pak en ophou boer ?
Beste besluit wat Mnr. Cronje en gesin kon neem. Verkas. Wens ek kon saamgaan.
Ek is ongelooflik jammer julle het al julle besittings verloor. Wees verseker julle maak die regte besluit. Ons het 2 jaar gelede Kanada toe geimmigreer en ons het nooit teruggekyk nie. Julle kinders gaan vinnig aanpas en julle ewig dankbaar wees. Baie sterkte met die pad vorentoe. Kanada is 'n wonderlike land propvol geleenthede.
Jammer om dit te hoor. Beter so om te immigreer met jul jong kinders, geen toekoms vir hulle hier. Sterkte voorentoe.